**Beszámoló az Evangélizációs és Missziói Bizottság 2015. évi munkájáról**

A Bizottság elmúlt évi munkáját is javarészt egyházunk missziójának, struktúrájának átgondolása töltötte ki. A „Javaslat” címet kapott munkaanyag nagyon sok egyeztetést, vitát és munkát követően, elkészült. Időközben a GYÜMI is elkészítette a saját missziói programját, a Kornéliusz programot. Bizottságunk megismerte és megvitatta az új anyagot, s azt, mint éves munkaprogramot jónak tartja. A bizottság egyöntetű véleménye szerint azonban a Kornéliusz program túl kevés illetve túl egyoldalú ahhoz, hogy egyházunk hosszú távú missziói munkáját kizárólag arra építsük. Újabb fejlemény volt, hogy a Teológiai Bizottság is elkészítette a maga elemzését és sem egyik, sem másik koncepció mellett sem tört lándzsát, hanem mindkettőt magába olvasztotta. Így azonban az eredetileg pár oldalas, sok konkrétumot tartalmazó dokumentum kezelhetetlen terjedelművé duzzadt. Így a Zsinat továbbra sem tárgyalta részleteiben az anyagot.

Sajnos, munkánkat illetően érdemtelen és méltánytalan kritikában is részünk volt. Ilyen volt az Evangélikus Életben megjelent vélemény az EISZ vezetője részéről s hiába kértünk helyreigazítást, nem kaptunk.

Bizottságunk kilenc tagja magában hordozza egyházunk kegyességi palettájának sokszínűségét, s ez így van jól. S hogy még további színekkel gyarapodjunk, a megválasztott tagok mellé meghívtuk bizottsági üléseinkre, - tárgyalási joggal, de szavazati jog nélkül -, a kerületi és az országos missziói lelkészek mellett a GYÜMI osztályvezetőjét és az EHE lelkészét is.

Mindemellett a Bizottság egyéb feladatait is ellátta.

* a bizottság előírt és szükségszerű munkaüléseit megtartotta.
* figyelemmel kísértük egyházunk missziói lelkészeinek a tevékenységét. Az országos missziói lelkész mellett a kerületi missziósok is rendszeresen részt vesznek a Bizottság ülésein.
* részt vettünk a Missziói Konzultáción Piliscsabán.
* ott voltam Piliscsabán a nyári missziói konferencián.
* figyelemmel kísértük és tanácsoltuk a missziói munkaágak munkáját. A beérkezett jelentések alapján erről jelentésem végén fogok beszámolni.
* ott voltam a Missziói Központ igazgatótanácsi ülésein.
* részt vettem a Déli Egyházkerület missziói munkacsoportjának a megbeszélésein.

A munkaágak felelősei és beszámolóik:

* Országos missziói lelkészi szolgálat: - *Szeverényi János*; > 1. sz. melléklet
* Média és a Magyar Evangélikus Rádiószolgálat: - *Szeverényi János*; > 1. sz. melléklet
* Férfi misszió: - *Koháry Ferenc*; > 2. sz. melléklet
* Vakmisszió: - *Hack János* és *Bánki-Horváth György* Orosházán; > 3. sz. melléklet
* Cigánymisszió: - *Bakay Péter;* > 4. sz. melléklet
* Repülőtéri misszió: - *dr. Fischl Vilmos*; > 5. sz. melléklet
* Középhalmi misszió (szenvedélybetegek): - *Péter Attila, Erdélyi Zoltán halála után*; > 6. sz. melléklet
* Felvidéki misszió (Sajógömör): - *Garádi Péter*; > 7. sz. melléklet
* Börtönmisszió: - felelősök *Jánosa Attila* és *Erdélyi Csaba*; > 8. és 9. sz. melléklet
* Zsidómisszió: - *Endreffy Géza*; > 10. sz. melléklet
* Siketmisszió: ­- *Ponicsán Erzsébet;* > 11. sz. melléklet

A különböző munkaágakban igényes és sokrétű munka folyik. Már csak emiatt is, de megérdemelné a missziói munkaág, hogy egyházunk éves költségvetésében nagyobb súllyal szerepeljen…

Kérem beszámolóm elfogadását.

Kiskőrös, 2016. február 4.

Lupták György

bizottsági elnök